– Da vi kom på jobb i morges, så vi at det var noen som hadde byttet ut to av bokstavene i et skilt som står foran hovedbygget, forteller Jan Erik Kaarø i kommunikasjonsavdelingen ved NTNU.

Bokstavene som før hadde stavet NTNU, var nå endret til NTH.

Norge tekniske høgskole (NTH) har ikke eksistert siden 1996, da høgskolen ble slått sammen med fem andre institusjoner og dannet Norges teknisk-naturvitenskapelige universitet (NTNU).

Les også: NTNU i riksvåpen krøll

– NTH-ere som lengter tilbake

Kaarø mistenker at det er noen gamle NTH-ere som står bak stuntet, som ifølge en leser skjedde natt til lørdag.

– Det er vanskelig å vite, men det kan jo være noen NTH-ere som lengter tilbake, sier Kaarø.

En ansatt ved kommunikasjonsavdelingen ble sendt ut for å rette opp skaden. Foto: Leserbilde

Mye tyder på at stuntet var godt planlagt, for H-en var ikke laget av papp.

– Det var en bokstav i metall, så de som har gjort det har hatt litt arbeid med det her, sier Kaarø.

Ser humoristisk på saken

Kaarø forteller at de ser på hendelsen med humor.

– De hadde dirket opp en lås som bokstavene satt fast i, men det var ikke begått noe hærverk. Vi betrakter det hele som et stunt.

De andre bokstavene var gjemt i et buskas noen meter ved, og ble gjenfunnet ganske raskt.

– Så nå har vi rettet opp skaden, og det står NTNU igjen.